Cele: ‘Borgtog is ŉ onding’Die minister van polisie, Bheki Cele. (Foto: Itumeleng English/ANA) Die minister van polisie, Bheki Cele, het Vrydag uitgevaar teen die toestaan van borgtog en sê dit is een van die hindernisse in die strafregstelsel. “Borgtog is ŉ onding. Ons het hoeveel sake van verkragting en misbruik. Ons het 57 mense wat op borgtog vrygelaat is wat betrokke was by transitorooftogte. Sodra hulle vrygelaat word, kom hulle bymekaar en beplan nóg ŉ rooftog, of hulle gaan uit en misbruik hulle slagoffers verder,” het Cele gesê. Hy het ŉ beroep op polisielede gedoen om moeite te doen met die manier waarop hulle verkragting- en ander slagoffers van misbruik behandel. Hy het polisielede onder meer gemaan om nie slagoffers se kleredrag te polisieer nie, of om slagoffers aan te moedig om dinge met hul misbruikers te gaan uitpraat nie. “Hulle gaan die saak een of twee keer aanmeld, maar hulle gaan nie ŉ derde keer terugkom nie, want hulle gaan dood wees,” het Cele gesê. Die polisie het ook onderneem om dié feestyd ŉ veel veiliger, aangenamer en draagliker tydperk vir inwoners van Johannesburg te maak. Polisielede op patrollie in Johannesburg. (Foto: Itumeleng English/ANA) Cele was by die bekendstelling van die polisie se vakansie-veldtog in Joubertpark in die Johannesburgse middestad. Die gebied is berug vir misdaad, korrupsie en dwelms. Die polisie se feestydveldtog is gemik op die vermindering van misdaad, verbetering van grensveiligheid, die skep van bewustheid by kuierplekke en padblokkades en stop-en-deursoekingsoperasies wat aan die orde van die dag gaan wees. Voor die bekendstelling het Cele gesê hy en ander polisielede was Vrydag sedert 02:00 besig met klopjagte. Daar is onder meer op nagemaakte goedere en onwettige immigrante gefokus. “Dit is belangrik dat die polisie en ander wetstoepassers die wet afdwing. Hulle kan ons nie met klippe bestook en dink dit gaan die einde daarvan wees, of ons van xenofobie beskuldig dat ons optree nie. Ons is nie hier om speletjies te speel nie, maar om ons werk te doen.” Lt.genl. Elias Mawela, Gautengse polisiehoof, het gesê polisielede uit alle distrikte is ontplooi om deel van die veldtog te vorm. Dit volg ŉ strategiese, eerder as taktiese benadering. Mawela het gesê kwessies soos dwelms, geslagsgebaseerde geweld en mensesmokkelary is sake van kardinale belang vir die polisie. Die hoof van die Johannesburgse metropolisie, David Tembe, het gesê polisielede moet hul pligte ernstig neem en meer doen as net vra vir lisensies of toets vir alkoholgebruik, omdat iemand dalk dood in die kattebak kan lê.